
A projekt kontrolling kihívásai, projektértékelés a MOL Nyrt-nél

Dolgozatomban a szénhidrogén-kutatási projektek folyamatát és azok gazdasági értékelése során felmerülő sajátosságokat mutattam be. Tanulmányom célja rávilágítani, miként változik meg az egyes gazdasági mutatók értelmezése a kutatási projektek vizsgálatakor.
A munkám első részében szakirodalmi források segítségével ismertettem a projektek általános folyamatát és megtérülésük vizsgálatakor elemzett mutatókat, illetve kitértem a kockázatelemzésekhez használt különböző vizsgálati módokra is.
Majd a MOL Nyrt rövid bemutatását követően részletesen ismertettem a szénhidrogén-kutatási folyamat tudományos hátterét. Ennek során kitértem arra a 2 fontos kockázati tényezőre, amelyek jelentősen befolyásolják a projektek értékelésének eredményét. Ezek az ásványvagyon meglétének geológiai valószínűsége és az ásványvagyon mennyisége. Ez alapján a projektek értékeléséhez szükséges mutatókat (ENPV, NPV, IRR, PI, megtérülési idő) sikeres és kockázattal súlyozott esetre is vizsgálni kell.
A fent említett vizsgálati módok alapján részletes projektértékelést végeztem a Nada kutatáson. A szakirodalmi összevetés alapján a kutatás minden mutató szerint meg fog térülni mind a kockázatos, mind a biztosan bekövetkező esetben. Az elvégzett kockázatelemzés alapján megállapítható, hogy a projekt megvalósítása a vizsgált paraméterek jelentős változása mellett is indokolt.
Azonban ha mindezek értékelése után megvizsgáljuk a kutatás geológiai valószínűségét, láthatjuk, hogy több mint 58% az esély arra, hogy a kutatás meddő. Tehát a projekt sikertelen lesz, a beruházás veszteséges.
A kutatás geológiai hátterét figyelmen kívül hagyva az alkalmazott gazdaságossági mutatók alapján éppen ellenkező következtetésre jutnánk. Így a bemutatott példából látható, hogy a tudományos háttér ismerete nélkülözhetetlen a vizsgálati eredmények megfelelő értékeléséhez.



